open-index/open-wikipedia-markdown huggingface dataset:
Νόσος Καβασάκι

μικρογραφία|Ερεθισμός της γλώσσας σε παιδί που εμφανίζει συμπτώματα της νόσου Καβασάκι
Η **νόσος Καβασάκι** είναι σύνδρομο άγνωστης προέλευσης που οδηγεί σε πυρετό και πλήττει κυρίως τα παιδιά κάτω των 5 ετών. Είναι μια μορφή αγγειίτιδας, όπου δημιουργείται φλεγμονή στα αιμοφόρα αγγεία σε όλο το σώμα. Ο πυρετός συνήθως διαρκεί για περισσότερες από πέντε ημέρες και είναι ανθεκτικός στα συνήθη φάρμακα. Άλλα κοινά συμπτώματα της Καβασάκι περιλαμβάνουν την εμφάνιση λυμφαδενοπάθειας στο λαιμό, εξάνθημα στη περιοχή των γεννητικών οργάνων, καθώς και ερέθισμα των ματιών, χειλιών, παλάμες ή τα πέλματα των ποδιών. Εντός τριών εβδομάδων από την εμφάνιση της Καβασάκι, το δέρμα των χεριών και των ποδιών ξεφλουδίζει, ωστόσο έπειτα αναρρώνει. Σε μερικά παιδιά, σχηματίζονται στεφανιαία ανευρύσματα στη καρδιά.

Ενώ η αιτία της Καβασάκι είναι άγνωστη, υποτίθεται ότι προέρχεται από υπερβολική αντίδραση εκ μέρους του ανοσοποιητικού συστήματος σε μια μόλυνση στα παιδιά που έχουν γενετική προδιάθεση. Δεν είναι μεταδοτική. Η διάγνωση βασίζεται συνήθως στα σημάδια και τα συμπτώματα του ασθενούς. Άλλες εξετάσεις, όπως το υπερηχογράφημα της καρδιάς και οι εξετάσεις αίματος μπορούν να υποστηρίξουν τη διάγνωση της. Η διάγνωση πρέπει να λαμβάνει υπόψη πολλές άλλες καταστάσεις που μπορεί να παρουσιάζουν παρόμοια χαρακτηριστικά, συμπεριλαμβανομένης της οστρακιάς και της νεανικής ρευματοειδούς αρθρίτιδας. Μια νεοεμφανιζόμενη ασθένεια που παρουσιάζει ομοιότητες με το Καβασάκι, η οποία χρονικά σχετίζεται με την ασθένεια κορονοϊού 2019 φαίνεται να είναι ένα ξεχωριστό σύνδρομο.

Συνήθως, η αρχική θεραπεία της νόσου Καβασάκι αποτελείται από υψηλές δόσης ασπιρίνης και ανοσοσφαιρίνης. Συνήθως, έπειτα από τη χορήγηση θεραπείας, ο πυρετός υποχωρεί εντός μιας ημέρας και έπειτα ο οργανισμός αναρρώνει πλήρως. Αν οι στεφανιαίες αρτηρίες εμπλέκονται στην ασθένεια, μια συνεχιζόμενη θεραπεία ή χειρουργική επέμβαση μερικές φορές μπορεί να είναι απαραίτητη. Χωρίς τη χορήγηση θεραπείας, στεφανιαία ανευρύσματα εμφανίζονται έως και στο 25% των ασθενών ενώ ένα 1% πεθαίνει. Με τη χορήγηση θεραπείας, το ποσοστό θανάτου από την ασθένεια μειώνεται στο 0.17%. Οι άνθρωποι που εμφάνισαν στεφανιαία ανευρύσματα μετά την εκδήλωση της νόσου Καβασάκι θα πρέπει να παρακολουθούνται καρδιολογικά για όλη τη ζωή τους από ομάδες εξειδικευμένων ιατρών.

Η νόσος Καβασάκι είναι σπάνια. Επηρεάζει 8 με 67 άτομα ανά 100.000 άτομα κάτω των πέντε ετών, με εξαίρεση την Ιαπωνία, όπου επηρεάζει 124 άτομα ανά 100.000. Τα αγόρια είναι πιο επιρρεπή στη νήσο Καβασάκι. Πήρε το όνομα της από τον ιάπωνα παιδίατρο Τομισάκου Καβασάκι, ο οποίος την περιέγραψε για πρώτη φορά το 1967.

## Παραπομπές

Κατηγορία:Παθήσεις των αγγείων
Κατηγορία:Παιδιατρική
Κατηγορία:Φλεγμονές
Κατηγορία:Αυτοάνοσες ασθένειες
Διαπολιτισμικοί κήποι

Οι **αστικοί κήποι** είναι εγχειρήματα **αστικών κοινών** και διακρίνονται σε κοινοτικούς**,** διαπολιτισμικούς**,** κήπους γειτονιάς και αγροτικά κέντρα με έμφαση στην κοινωνική προσφορά, την οικολογική προστασία και την αειφορία. Είναι χώροι όπου παρέχεται η δυνατότητα αλλά και νέες ευκαιρίες σε περιθωριοποιημένα άτομα και τμήματα του πληθυσμού να συμμετέχουν, να δημιουργούν και να συμβάλλουν στην ανάπτυξη πλουραλιστικού αστικού περιβάλλοντος. Παρέχουν ευκαιρίες για αναψυχή, άσκηση, θεραπεία, εκπαίδευση, βελτιώνουν την ποιότητα ζωής, συμβάλλουν στην κοινοτική ανάπτυξη, στην ανάδειξη και ομορφιά της γειτονιάς, στην κοινωνική αλληλεπίδραση με τη διασύνδεση γενεών και πολιτισμών και ενισχύουν την αυτονομία.      

## Παραπομπές


## Πηγές
* Bollier, D**.** (2013). Η Κοινή Χρήση ως Εναλλακτική στην Αγορά και το Κράτος
* Harvey, D. (2013). *Εξεγερμένες πόλεις. Από το δικαίωμα στην πόλη στην επανάσταση της πόλης*, Αθήνα: Εκδόσεις ΚΨΜ
* Iaione, C. The city as a commons (personal communication, November 9, 2016) [Blog post]. [Φ. Γαϊτάνης, Α. Γαλανόπουλος. (2016, Δεκέμβριος)
* Πασχάλης Αρβανιτίδης, Τα κοινά ως θεσμός διαχείρισης των κοινών πόρων: η συμβολή της Έλινορ Όστρομ
* Λεμονιά Μαντούβαλου, Αστικοί κήποι, κοινωνική αλληλεπίδραση και οικονομική κρίση
* Ιστότοπος "Interkultureller Garten Aalen Ev
Κατηγορία:Αστικά κοινά
Φρανθίσκο Σουάρεθ

Ο **Φρανθίσκο δε Σουάρθε δε Τολέδο Βάθκεθ δε Ουτιέλ ι Γκονθάλεθ δε λα Τόρρε**, γνωστός ως **Doctor Eximius** (Γρανάδα, 5 Ιανουαρίου 1548 - Λισαβόνα, 25 Σεπτεμβρίου 1617), ήταν Ισπανός Ιησουίτης θεολόγος, φιλόσοφος και νομικός. Είναι μια από τις κύριες μορφές του κινήματος της Σχολής της Σαλαμάνκα και θεωρείται ως ένας από τους καλύτερους σχολαστικούς. 

Το έργο του θεωρείται σημείο καμπής στην ιστορία του Δεύτερου Σχολαστικισμού, σηματοδοτώντας τη μετάβαση από την Αναγέννηση στη σύγχρονη φιλοσοφία. Σύμφωνα με τον Κρίστοφερ Σιλντς και τον Ντάνιελς Σβαλτς, "πρόσωπα διακριτά ως ένας από τον όσον αφορά το μέρος, την εποχή, και τον φιλοσοφικό προσανατολισμό, όπως ο Λάιμπνιτς, ο Γκρότιους, ο Πούφεντορφ, ο Σοπενχάουερ και ο Χάιντεγκερ βρήκαν λόγους να τον αναφέρουν ως πηγή έμπνευσης και επιρροής 

## Παραπομπές

μικρογραφία| ''Το Prima pars Summae theologiae.'' ''De Deo vno et trino'' (1607).

Κατηγορία:Ισπανοί θεολόγοι
Κατηγορία:Ισπανοί φιλόσοφοι
Κατηγορία:Ισπανοί νομικοί
Λατανοπρόστη

Η **λατανοπρόστη**, που πωλείται με την επωνυμία **Xalatan** μεταξύ άλλων, είναι φάρμακο που χρησιμοποιείται για τη θεραπεία της αυξημένης πίεσης στο μάτι.  Αυτό περιλαμβάνει οφθαλμική υπέρταση και γλαύκωμα ανοιχτής γωνίας. Εφαρμόζεται ως οφθαλμικές σταγόνες στα μάτια.  Η έναρξη των αποτελεσμάτων είναι συνήθως εντός τεσσάρων ωρών και διαρκεί έως και μια ημέρα.

Συχνές ανεπιθύμητες ενέργειες περιλαμβάνουν θολή όραση, ερυθρότητα του ματιού, φαγούρα και σκούρηνση της ίριδας.Η λατανοπρόστη ανήκει στην ομάδα φαρμάκων ανάλογα της προσταγλανδίνης. Λειτουργεί αυξάνοντας την εκροή υδατικού υγρού από τα μάτια.

Η λατανοπρόστη εγκρίθηκε για ιατρική χρήση στις Ηνωμένες Πολιτείες το 1996. Συμπεριλαμβάνεται στον κατάλογο βασικών φαρμάκων του Παγκόσμιου Οργανισμού Υγείας. Η λατανοπρόστη διατίθεται ως γενόσημο φάρμακο. Το 2017, ήταν η 81η πιο συχνά συνταγογραφούμενη φαρμακευτική αγωγή στις Ηνωμένες Πολιτείες με περισσότερες από εννέα εκατομμύρια συνταγές.

## Παραπομπές


Κατηγορία:Βασικά Φάρμακα του Παγκόσμιου Οργανισμού Υγείας
Κατηγορία:Καρβοξυλικοί εστέρες
Κατηγορία:Λιπίδια
Κατηγορία:Αλκοόλες
Κάτω Κανάλια Φθιώτιδας

Τα **Κάτω Κανάλια** είναι μικρός ορεινός οικισμός της Στερεάς Ελλάδας στην Περιφερειακή Ενότητα Φθιώτιδας, ο οποίος βρίσκεται στις δυτικές πλαγιές του όρους Γουλινάς σε υψόμετρο 500 μέτρα. Απέχει 20 χλμ. Α.-ΝΑ. από τη Μακρακώμη και 49 χλμ. Δ. από τη Λαμία. Αναφέρεται επίσημα ως ξεχωριστός οικισμός για πρώτη φορά το 1961 όταν απογράφηκε στην τότε κοινότητα Καναλίων. Σύμφωνα με το Πρόγραμμα «Καλλικράτης», μαζί με τα γειτονικά Κανάλια αποτελούν την τοπική κοινότητα Καναλίων που υπάγεται στη δημοτική ενότητα Σπερχειάδος του Δήμου Μακρακώμης και σύμφωνα με την απογραφή του 2011 έχει πληθυσμό 62 κατοίκους.

## Παραπομπές


Κατηγορία:Δήμος Μακρακώμης
Κατηγορία:Χωριά της περιφερειακής ενότητας Φθιώτιδας
Λανσοπραζόλη

Η **λανσοπραζόλη**, που πωλείται με την επωνυμία **Prevacid** μεταξύ άλλων, είναι φάρμακο που μειώνει το οξύ του στομάχου. Χρησιμοποιείται για τη θεραπεία της νόσου του πεπτικού έλκους, της γαστροοισοφαγικής παλινδρόμησης και του συνδρόμου Zollinger-Ellison. Η αποτελεσματικότητα είναι παρόμοια με άλλους αναστολείς αντλίας πρωτονίων (PPIs). Λαμβάνεται από το στόμα.  Η έναρξη δράσης χρειάζεται από μερικές ώρες και τη δράση της διαρκεί έως και δύο ημέρες.

Συχνές ανεπιθύμητες ενέργειες περιλαμβάνουν δυσκοιλιότητα, κοιλιακό άλγος και ναυτία. Σοβαρές ανεπιθύμητες ενέργειες μπορεί να περιλαμβάνουν οστεοπόρωση, χαμηλό μαγνήσιο στο αίμα, λοίμωξη από ''Clostridium difficile'' και πνευμονία. Η χρήση κατά την εγκυμοσύνη και το θηλασμό είναι ασαφής. Λειτουργεί μπλοκάροντας H+/K+-ATPάση στα τοιχωματικά κύτταρα του στομάχου.

Η λανσοπραζόλη κατοχυρώθηκε με δίπλωμα ευρεσιτεχνίας το 1984 και τέθηκε σε ιατρική χρήση το 1992. Διατίθεται ως γενόσημο φάρμακο. Το 2017, ήταν η 188η πιο συχνά συνταγογραφούμενη φαρμακευτική αγωγή στις Ηνωμένες Πολιτείες, με πάνω από τρία εκατομμύρια συνταγές.

## Παραπομπές


Κατηγορία:Πυριδίνες
Κατηγορία:Φαινυλαιθέρες
Κατηγορία:Οργανικές ενώσεις φθορίου
Κατηγορία:Αζόλες
Κατηγορία:Οργανικές ενώσεις με θείο
Κατηγορία:Αντιόξινα φάρμακα
Κάτω Καλλιθέα Φθιώτιδας

Η **Κάτω Καλλιθέα** είναι ημιορεινό χωριό της Στερεάς Ελλάδας στην Περιφερειακή Ενότητα Φθιώτιδας.

## Γεωγραφία-ιστορία
Η Κάτω Καλλιθέα βρίσκεται στην κοιλάδα του Σπερχειού και τους ανατολικούς πρόποδες του όρους Γουλινάς σε υψόμετρο 180 μέτρα. Απέχει 3 χλμ. Α. από τη Σπερχειάδα (έδρα του δήμου) 7 χιλιόμ. ΝΑ. από τη Μακρακώμη, 30 χιλμ. Δ. από τη Λαμία και . Βόρεια του χωριού είναι η Μεσοποταμιά και ο Σπερχειός, ανατολικά ο παραπόταμός του Ίναχος, δίπλα και νοτιοανατολικά ο Άγιος Σώστης.

## Διοικητικά
Επίσημα αναφέρεται το 1835 να προσαρτάται στον τότε δήμο Σπερχειάδος. Το 1912 με το ΦΕΚ 261Α - 31/08/1912  ορίστηκε έδρα της ομώνυμης νεοϊδρυθείσας κοινότητας. Το 1915 με το ΦΕΚ 98Α - 14/03/1915 αρχικά μετονομάστηκε σε *Καλλιθέα Σπερχειάδος* και τελικά το 1940 σε Καλλιθέα. Σύμφωνα με το Πρόγραμμα «Καλλικράτης», μαζί με την Άνω Καλλιθέα αποτελούν την τοπική κοινότητα Καλλιθέας Σπερχειάδος που υπάγεται στη δημοτική ενότητα Σπερχειάδος του Δήμου Μακρακώμης και σύμφωνα με την απογραφή του 2011 ως κοινότητα έχει πληθυσμό 242 κατοίκους ενώ ως οικισμός 157.

## Δείτε επίσης
* Άνω Καλλιθέα Φθιώτιδας

## Παραπομπές


## Εξωτερικοί σύνδεσμοι

* Γιάννη Πατίδα: "Η Άνω Καλλιθέα Φθιώτιδας" από τον ιστότοπο https://www.pezoporia.gr/

Κατηγορία:Δήμος Μακρακώμης
Κατηγορία:Χωριά της περιφερειακής ενότητας Φθιώτιδας
Κανάλια Φθιώτιδας

Τα **Κανάλια** είναι ορεινό χωριό της Στερεάς Ελλάδας στην Περιφερειακή Ενότητα Φθιώτιδας.

## Γεωγραφία - Ιστορία
Τα Κανάλια βρίσκονται στις δυτικές πλαγιές του όρους Γουλινάς σε υψόμετρο 650 μέτρα. Απέχει 20 χλμ. Α.-ΝΑ. από τη  Σπερχειάδα (έδρα του δήμου) και 49 χλμ. Δ. από τη Λαμία. Δυτικά του χωριού περνάει ο χείμαρρος Ρουστιανίτης που καταλήγει βορειότερα στον Σπερχειό ποταμό ενώ δίπλα και βόρεια είναι τα Κάτω Κανάλια. Το χωριό αναφέρεται επίσημα το 1879 όταν προσαρτήθηκε στον τότε δήμο Τυμφρηστού. Το 1912 με το ΦΕΚ 261Α - 31/08/1912 ορίστηκε έδρα της ομώνυμης νεοϊδρυθείσας κοινότητας. Σύμφωνα με το Πρόγραμμα «Καλλικράτης», μαζί με τα Κάτω Κανάλια αποτελούν την τοπική κοινότητα Καναλίων που υπάγεται στη δημοτική ενότητα Σπερχειάδος του Δήμου Μακρακώμης και σύμφωνα με την απογραφή του 2011 ως κοινότητα έχει συνολικό πληθυσμό 304 κατοίκους ενώ ως οικισμός 242.

## Παραπομπές


Κατηγορία:Δήμος Μακρακώμης
Κατηγορία:Χωριά της περιφερειακής ενότητας Φθιώτιδας
Αρμενικός σεισμός του 1988

Ο **Αρμενικός σεισμός του 1988**, επίσης γνωστός ως **σεισμός του Σπιτάκ** (, *Σπιτάκι γιεκρασάρτζ*), εκδηλώθηκε στις 7 Δεκεμβρίου 1988 στις 11:41 τοπική ώρα. Είχε μέγεθος 6.8 ρίχτερ και μέγιστο μέγεθος Χ (*Καταστροφικός*) στην κλίμακα Μεντβέντεφ-Σπονχόιερ-Κάρνικ. Ο σεισμός συνέβη στη βόρεια Αρμενία (τότε μέρος της Σοβιετικής Ένωσης), η οποία είναι ευάλωτη σε μεγάλους και καταστρεπτικούς σεισμούς. Είναι μέρος μιας μεγάλης σεισμικής ζώνης που εκτείνεται από τις Άλπεις μέχρι τα Ιμαλάια. Η σεισμική δραστηριότητα στην περιοχή συνδέεται με την αλληλεπίδραση του ορίου των τεκτονικών πλακώντεκτονική, ενώ η πηγή του σεισμού ήταν ένα ρήγμα βόρεια του Σπιτάκ. Η δόνηση οδήγησε στην ενεργοποίηση πολλών ρηγμάτων μετά τον κύριο σεισμό. Υπήρχαν 25.000 με 50.000 ανθρώπινες απώλειες λόγω του σεισμού. Τραυματίστηκαν 31.000 με 130.000 άτομα. 

Οι σεισμολόγοι μελέτησαν τις επιδράσεις του σεισμού στο Σπιτάκ, συμπεριλαμβανομένου του κύριου σεισμού και τους μετασεισμούς του. Σεισμολόγοι από τη Γαλλία και την Σοβιετική Ένωση έστησαν προσωρινά σεισμόμετρα πριν το τέλος του 1988. Ειδικοί στην αντισεισμική κατασκευή έλεγξαν εξονυχιστικά την κατασκευή των κτιρίων και διαπίστωσαν προβλήματα στα προχείρως κατασκευασμένα διαμερίσματα της Εποχής της Στασιμότητας, την εποχή της διακυβέρνησης του Λεονίντ Μπρέζνιεφ. Οι πόλεις Σπιτάκ, Λενινακάν (Γκιουμρί) και Κιροβακάν (Βαναντζόρ) επηρεάστηκαν σημαντικά, καταγράφοντας πολλούς θανάτους και ζημιές σε κτίρια. Πολλά κοντινά χωριά επίσης επηρεάστηκαν σημαντικά.

Παρά τις εντάσεις του Ψυχρού Πολέμου, ο ηγέτης της Σοβιετικής Ένωσης Μιχαήλ Γκορμπατσόφ ζήτησε επισήμως ανθρωπιστική βοήθεια από τις Ηνωμένες Πολιτείες μέσα σε λίγες ημέρες από το σεισμό. Ήταν το πρώτο τέτοιο αίτημα από τα τέλη της δεκαετίας του 1940. Εκατόν δεκατρείς χώρες έστειλαν σημαντικά ποσά ανθρωπιστικής βοήθειας στην Σοβιετική Ένωση, προσφέροντας εξοπλισμό διάσωσης, ομάδες έρευνας και ιατρικές προμήθειες. Διάφορες ιδιωτικές δωρεές και βοήθεια από μη κυβερνητικές οργανώσεις, συνέβαλαν πολύ στην διεθνή προσπάθεια. Ενώ μετέφερε κάποιες προμήθειες στην περιοχή, ένα Σοβιετικό αεροσκάφος που μετέφερε 9 μέλη πληρώματος και 69 στρατιωτικό προσωπικό, καθώς και ένα μεταγωγικό αεροπλάνο από τη Γιουγκοσλαβία, συνετρίβησαν σε δύο ξεχωριστά περιστατικά. Για την υποστήριξη της προσπάθειας ανακούφισης, αρκετοί τραγουδιστές ενώθηκαν δημιουργώντας μουσικές συνεισφορές για τα θύματα του σεισμού. Ένα τραγούδι που παρήχθη από ένα ντουέτο γάλλων συνθετών (στο οποίο συμμετείχε ο Σαρλ Αζναβούρ) και ένα στούντιο άλμπουμ με τραγούδια από γνωστά συγκροτήματα της ροκ κυκλοφόρησε από την προσπάθεια Rock Aid Armenia, της βρετανικής μουσικής βιομηχανίας.

## Γκαλερί

File:Armenia1.jpg
File:Ruins in Spitak after the 1988 earthquake.jpg
File:Armenia3.jpg
File:Armenia4.jpg
File:Armenia5.jpg
File:Armenia6.jpg
File:Armenia8.jpg
File:Armenia9.jpg
File:Armenia10.jpg


## Παραπομπές

Κατηγορία:Αρμενική Σοβιετική Σοσιαλιστική Δημοκρατία
Κατηγορία:Σελίδες με πηγές CS1 στα Ρωσικά (ru)
Κατηγορία:Σελίδες που περιέχουν συνδέσμους για περιεχόμενο μόνο με συνδρομή
Κατηγορία:Σεισμοί
The Symbol Remains

***The Symbol Remains*** είναι ο τίτλος του 15ου στούντιο άλμπουμ του αμερικάνικου χαρντ ροκ συγκροτήματος Blue Öyster Cult, το οποίο κυκλοφόρησε στις 9 Οκτωβρίου του 2020 μέσω της δισκογραφικής εταιρείας "Frontiers". 

## Το άλμπουμ
### Ηχογράφηση
Το συγκεκριμένο άλμπουμ υπήρξε η πρώτη στούντιο κυκλοφορία του συγκροτήματος μετά το "*[[Curse of the Hidden Mirror]]*" του 2001. Η έλλειψη συμβολαίου με δισκογραφική εταιρεία έληξε το καλοκαίρι του 2019, όταν οι Blue Öyster Cult υπέγραψαν στη Frontiers Records και παράλληλα ξεκίνησαν τις ηχογραφήσεις για το νέο τους δίσκο. Τον Αύγουστο της επόμενης χρονιάς γνωστοποιήθηκαν το εξώφυλλο και τα τραγούδια του δίσκου.

### Κυκλοφορία και εμπορική απήχηση
Στις 28 Αυγούστου 2020, κυκλοφόρησαν τα βίντεο κλιπ για τα κομμάτια "*That Was Me*" και "*Box in My Head*" στο YouTube και ακολούθησε το "*Box in My Head*" δύο εβδομάδες αργότερα, το "*Tainted Blood*" στις 25 Σεπτεμβρίου και το "*The Alchemist*" την ημέρα της κυκλοφορίας του άλμπουμ.

Το "*The Symbol Remains*" έβαλε το συγκρότημα στις χαμηλές θέσεις των τσαρτ του Billboard μετά από 32 χρόνια, ενώ μπήκαν στο Top-40 στη Γερμανία, το Βέλγιο, τη Σκωτία και τη Φινλανδία.

Οι κριτικές που απέσπασε ο δίσκος υπήρξαν θετικές, με το AllMusic να του δίνει τέσσερα αστέρια με άριστα τα πέντε, το Blabbermouth 7,5 / 10, το Louder Sound 4 / 5, το Metal Storm 7 / 10 και το Sputnik Music 3,6 / 5.

## Τραγούδια του δίσκου

## Θέσεις τσαρτ
***The Symbol Remains*** *(άλμπουμ)*

***Επίσημη κυκλοφορία: [[9 Οκτωβρίου]] [[2020]]***

## Τα μέλη των Blue Öyster Cult
Οι μουσικοί οι οποίοι ηχογράφησαν το "*The Symbol Remains*" είναι οι εξής:

* **[[Ντόναλντ Ρέζερ|Ντόναλντ "Buck Dharma" Ρέζερ]]** - κιθάρα, φωνητικά, πλήκτρα
* **[[Έρικ Μπλουμ]]** - φωνητικά, κιθάρα, πλήκτρα
* **Ρίτσι Καστεγιάνο** - πλήκτρα, κιθάρα, φωνητικά
* **Ντάνι Μιράντα** - μπάσο, φωνητικά
* **Τζουλς Ραντίνο** - τύμπανα, κρουστά, φωνητικά

;*Γκεστ συμμετοχές*
* **[[Άλμπερτ Μπουσάρντ]]** - φωνητικά, κρουστά
* **Άντονι Ασκολέσε** - πλήκτρα
* **Ντέιβιντ Λούκας** - φωνητικά
* **Φιλ Καστεγιάνο** - φυσαρμόνικα, φωνητικά
* **Κασίμ Σούλτον** - φωνητικά
* **Στιβ Λα Κέρα** - φωνητικά
* **Κέβιν Γιανγκ** - φωνητικά
* **Τζον Καστεγιάνο** - φωνητικά
* **Τζεφ Νόλαν** - θέρεμιν

## Παραπομπές


## Πηγές
* The Symbol Remains - Blue Öyster Cult | Songs, Reviews, Credits - AllMusic
* Blue Öyster Cult - The Symbol Remains at Discogs
* Blue Öyster Cult - The Symbol Remains - Rocking.gr

Κατηγορία:Δισκογραφία των Blue Öyster Cult
Κατηγορία:Άλμπουμ του 2020
Κέδρα Φθιώτιδας

Τα **Κέδρα** είναι μικρός ορεινός οικισμός της Στερεάς Ελλάδας στην Περιφερειακή Ενότητα Φθιώτιδας, ο οποίος βρίσκεται προς στα όρια με την Περιφερειακή Ενότητα Ευρυτανίας. Είναι κτισμένος στις βορειοανατολικές πλαγιές του όρους Κοκκάλια σε υψόμετρο 940 μέτρα. Απέχει 32 χλμ. ΝΑ. από τη Μακρακώμη, 61 χλμ. Δ.-ΝΔ. από τη Λαμία, 26 χλμ. ΝΑ. από το Καρπενήσι και 1 χλμ. Α. από τα Πουγκάκια των οποίων θεωρείται συνοικισμός. Αναφέρεται επίσημα ως ξεχωριστός οικισμός για πρώτη φορά το 1961 όταν απογράφησαν στην τότε κοινότητα Πουγκακίων. Σύμφωνα με το Πρόγραμμα «Καλλικράτης», μαζί με τα Πουγκάκια, τον Βλάχικο, τα Μαστοραίικα και το Νεοχώρι αποτελούν την τοπική κοινότητα Πουγκακίων που υπάγεται στη δημοτική ενότητα Σπερχειάδος του Δήμου Μακρακώμης και σύμφωνα με την απογραφή του 2011 έχει πληθυσμό 27 κατοίκους.

## Παραπομπές


Κατηγορία:Δήμος Μακρακώμης
Κατηγορία:Χωριά της περιφερειακής ενότητας Φθιώτιδας
Πρόσθια άνω λαγόνια άκανθα

Η **πρόσθια άνω λαγόνια άκανθα** (συντομογραφία: **ΠΑΛΑ**) είναι μια οστική προβολή του λαγόνιου οστού (μέρος του ανώνυμου οστού) και ένα σημαντικό ορόσημο της επιφανειακής ανατομίας. Αναφέρεται στο πρόσθιο άκρο της λαγόνιας ακρολοφίας της λεκάνης, το οποίο παρέχει προσκόλληση για τον βουβωνικό σύνδεσμο και τον ραπτικό μυ. Ο τείνων την πλατεία περιτονία μυς συνδέεται περίπου 5&nbsp;εκατοστά μακριά στο λαγόνιο φύμα.

Η πρόσθια άνω λαγόνια άκανθα παρέχει μια ένδειξη για τον προσδιορισμό ορισμένων άλλων κλινικών ορόσημων, όπως:

# Σημείο του ΜακΜπέρνι
# Γραμμή του Νελατόν
# Αληθινό μήκος ποδιού (βλ. άνισο μήκος ποδιού)

## Πρόσθετες εικόνες

Αρχείο:Gray235.png|Δεξιό οστό του ισχίου. Εξωτερική επιφάνεια.
Αρχείο:Gray236.png|Δεξιό οστό του ισχίου. Εσωτερική επιφάνεια.
Αρχείο:Gray393.png|Ο υποδόριος βουβωνικός δακτύλιος.
Αρχείο:Sobo 1909 573-574.png|Η ΠΑΛΑ είναι ορατή πάνω αριστερά, ως η προέλευση πολλών μυών.
Αρχείο:McBurney's point.jpg|Θέση του σημείου του ΜακΜπέρνι (1), το οποίο βρίσκεται στα δύο τρίτα της απόστασης από τον ομφαλό (2) έως την πρόσθια άνω λαγόνια άκανθα (3).


## Δείτε επίσης

* Οστό
* Λαγόνιο οστό
* Ανατομική ορολογία

## Παραπομπές


## Εξωτερικοί σύνδεσμοι

* 
* Διάγραμμα στο Wayne State

Κατηγορία:Λεκάνη (ανατομία)
Κατηγορία:Οστά της λεκάνης
Κατηγορία:Σκελετικό σύστημα
Κατηγορία:Λαγόνιο οστό
Τρίλοφο Φθιώτιδας

Το **Τρίλοφο** (**Κούρνοβο** παλαιότερα) είναι ορεινό χωριό της Στερεάς Ελλάδας στην Περιφερειακή Ενότητα Φθιώτιδας.

## Γεωγραφία - Ιστορία
Το Τρίλοφο βρίσκεται στις δυτικές πλαγιές του όρους Όθρυος σε υψόμετρο 580 μέτρα σε απόσταση 18 χλμ. ΒΑ. από τη Μακρακώμη και 33 χλμ. ΒΔ. από τη Λαμία. Το χωριό αναφέρεται από την εποχή της Τουρκοκρατίας και ο Γάλλος περιηγητής Φρανσουά Πουκεβίλ το "*κατατάσσει στο «Γιανουλάδι» του κτηματολογίου του Πατρατζίκ, ως Κούρνοβο με 30 σπίτια"*. Αναφέρεται στην πρόθεση της Ρεντίνας στα φ.135α – 136α. Στα φ. 136β – 137β, υπάρχουν γραφές μεταγενέστερες της πρώτης. Μετά την απελευθέρωση αναφέρεται ως *Κούρνοβο* το 1835 να προσαρτάται στον τότε δήμο Μάκριδος (Παραχελωϊτών) και το 1912 με το ΦΕΚ 261Α - 31/08/1912 να ορίζεται έδρα της ομώνυμης νεοϊδρυθείσας κοινότητας. Το 1957 με το ΦΕΚ 253Α - 14/12/1957 μετονομάστηκε σε Τρίλοφον. Σύμφωνα με το Πρόγραμμα «Καλλικράτης» αποτελεί τηΔημοτική Κοινότητα Τριλόφου, που υπάγεται στη Δημοτική Ενότητα Μακρακώμης του Δήμου Μακρακώμης.

Σύμφωνα με την Απογραφή του 2021, έχει πληθυσμό 78 μόνιμους κατοίκους.

## Παραπομπές


Κατηγορία:Δήμος Μακρακώμης
Κατηγορία:Χωριά της περιφερειακής ενότητας Φθιώτιδας
Νικόλαος (κόμης της κόρτης)

Ο **Νικόλαος** ήταν βυζαντινός στρατιωτικός αξιωματούχος του 11ου αιώνα με τιο αξίωμα του κόμη της κόρτης.

0 Νικόλαος είναι γνωστός από χειρόγραφο σιγίλιο που χρονολογείτε το 11ο αιώνα και υπέγραψε μαζί με άλλους ως μάρτυρας. Το σιγίλιο, που βρίσκεται στην Νάπολη, αφορούσε την πώληση κτισμάτων στην πόλη της Βάρεως, έδρα του κατεπάνω Ιταλίας, από τον Βασίλειο του Κρομμύδου. Σύμφωνα με τα λεγόμενα του Σιγιλίου ο Νικόλαος συμπεραίνετε ότι υπηρέτησε ως κόμης της κόρτης του κατεπάνω Ιταλίας επί Πόθου Αργυρού και Βοϊωάννη.

Στο έγγραφο ο Νικόλαος υπέγραψε ως εξής : *+ νηκολαος κομης κορτης μαρτυρων υπεγραψα * .

## Παραπομπές


Κατηγορία:Κόμητες της Κόρτης
Κατηγορία:Βυζαντινοί του 11ου αιώνα
Μουσάχαν

Το **μουσάχαν** () είναι πιάτο της Παλαιστινιακής Αραβικής κουζίνας, το οποίο αποτελείται από ψητό κοτόπουλο ψημένο με κρεμμύδια, σουμάκ, αρωματοπιπέρι, σαφράνι και τηγανισμένα κουκουνάρια, και σερβίρεται πάνω σε ψωμί ταμπούν. Είναι επίσης γνωστό ως **μουχαμάρ** (). Θεωρείται συχνά ως το εθνικό πιάτο της Παλαιστίνης, ενώ είναι επίσης δημοφιλές μέσα στο Αραβικό τρίγωνο και σε περιοχές κοντά στα χωριά Ικσάλ και Σαντάλα, καθώς επίσης και ανάμεσα στους Δρούζους Ισραηλίτες και Άραβες Ισραηλίτες στο Βόρειο Ισραήλ. Προέρχεται από τις περιοχές Τουλκάρμ και Τζενίν.

Το πιάτο είναι απλό στην παρασκευή του και τα συστατικά του εύκολα προσβάσιμα, κάτι το οποίο παίζει ρόλο στη δημοφιλία του. Πολλά από τα συστατικά που χρησιμοποιούνται —ελαιόλαδο, σουμάκ και κουκουνάρια— βρίσκονται συχνά στην Παλαιστινιακή κουζίνα. Το πιάτο είναι επίσης δημοφιλές στο Λεβάντες (Παλαιστίνη, Ισραήλ, Συρία, Λίβανο και Ιορδανία), ειδικότερα ανάμεσα στους Παλαιστινίους, τους Άραβες Ισραηλινούς και τους Ιορδανούς.

Το μουσάχαν είναι ένα πιάτο που τρώγεται συνήθως με τα χέρια. Συνήθως σερβίρεται με το κοτόπουλο πάνω στο ψωμί, ενώ μπορεί να σερβιριστεί και με σούπα. Ο όρος *musakhan* σημαίνει κυριολεκτικά «θερμαινόμενο».

## Διατροφικές πληροφορίες
Μια τυπική συνταγή μουσάχαν περιέχει τα ακόλουθα διατροφικά στοιχεία ανά μερίδα (περίπου 300g):
*Θερμίδες: 391
*Ολικό λίπος (g): 33
*Κορεσμένο λίπος (g): 7
*Χοληστερόλη (mg): 92
*Υδατάνθρακες (g): 0
*Πρωτεΐνη (g): 23

## Παγκόσμιο ρεκόρ
Στις 20 Απριλίου 2010, ετοιμάστηκε στη Ραμάλα της Παλαιστίνης το μεγαλύτερο πιάτο μουσάχαν που φτιάχτηκε ποτέ και μπήκε στο *Βιβλίο των Ρεκόρ Γκίνες*. Ο Παλαιστίνιος Πρωθυπουργός, Σαλάμ Φαγιάντ, το περιέγραψε ως ένα σπουδαίο επίτευγμα και τιμή για τους Παλαιστινίους λέγοντας: «Αυτό το μεγάλο επίτευγμα εξαρτάται ολοκληρωτικά από Παλαιστινιακά προϊόντα, κυρίως το ελαιόλαδο. Έχει επίσης πολιτιστική διάσταση και στέλνει ένα Παλαιστινιακό μήνυμα στον κόσμο πως ο λαός της Παλαιστίνης θέλει τα νόμιμα δικαιώματά του». Η διάμετρος του πιάτου ήταν 4 μέτρα και ζύγιζε συνολικά 1,350 κιλά. Για αυτό εργάστηκαν σαράντα Παλαιστίνιοι μάγειρες και χρησιμοποίησαν 250 κιλά αλεύρι, 170 κιλά ελαιόλαδο, 500 κιλά κρεμμύδια και 70 κιλά αμύγδαλα.

## Παραπομπές


Κατηγορία:Αραβική κουζίνα
Κατηγορία:Ιορδανική κουζίνα
Κατηγορία:Παλαιστινιακή κουζίνα
Κατηγορία:Εθνικά πιάτα
Κατηγορία:Λεβαντίνικη κουζίνα
Ωγκύστ Νελατόν

[μικρογραφία| Ο Νελατόν με τον [Τζουζέπε Γκαριμπάλντι σε νοσοκομείο.]]
Ο **Ωγκύστ Νελατόν** (γαλλικά: *Auguste Nélaton*) (17 Ιουνίου 1807 - 21 Σεπτεμβρίου 1873) ήταν Γάλλος ιατρός και χειρουργός.

Ο Νελατόν γεννήθηκε στο Παρίσι και ξεκίνησε να σπουδάζει ιατρική το 1828, όπου αποφοίτησε ως MD το 1836 με διατριβή για τις επιδράσεις της φυματίωσης στα οστά. Τρία χρόνια αργότερα, έγινε *[[αγκρεγκασιόν]]* στο Νοσοκομείο Σαν-Λουί μετά τη δημοσίευσή του *«Σχετικά με τη θεραπεία των όγκων του μαστού*». Από το 1851 έως το 1867, ήταν πλήρης καθηγητής, μια θέση που εγκατέλειψε όταν έγινε ο προσωπικός χειρουργός του Ναπολέοντα Γ'. Ο Ραμόν Εμετέριο Μπετάνσες - ηγέτης υπέρ της ανεξαρτησίας του Πουέρτο Ρίκο, χειρουργός και βραβευμένος με το Εθνικό Τάγμα της Λεγεώνας της Τιμής — ήταν ένας από τους εξέχοντες μαθητές του Νελατόν.

Το 1867, ο Νελατόν εξελέγη ξένο μέλος της Σουηδικής Βασιλικής Ακαδημίας των Επιστημών.

Το 1868, ο Νελατόν διορίστηκε Αυτοκρατορικός Γερουσιαστής.

Ο Νελατόν εργάστηκε πάνω στην πλαστική χειρουργική. Ήταν ο πρώτος που έδωσε ξανά έμφαση στη σύνδεση των δύο άκρων των αρτηριών στις αιμορραγίες που προωθήθηκε για πρώτη φορά από τον Αμπρουάζ Παρέ στα μέσα του 16ου αιώνα. Εφηύρε τον ανιχνευτή από πορσελάνη για τον εντοπισμό σφαιρών που είναι γνωστοί ως καθετήρες του Νελατόν. Ο ανιχνευτής χρησιμοποιήθηκε για να εντοπίσει μια σφαίρα στον αστράγαλο του Τζουζέπε Γκαριμπάλντι το 1862. Έκανε επίσης σημαντικές συνεισφορές στη χειρουργική επέμβαση της λεκάνης και της κοιλιάς.

Ο Νελατόν πιστώνεται επίσης με την εφεύρεση του καθετήρα του Νελατόν. Ένας καθετήρας από καουτσούκ που ήταν μια μεγάλη βελτίωση και ανακούφισε τους ασθενείς από την ταλαιπωρία του *tour de maître* (καθετηριασμός με άκαμπτα εργαλεία). Συνδέεται επίσης με βελτιώσεις στη λιθοτομία.

Ο Νελατόν πέθανε στο Παρίσι και είναι θαμμένος στο κοιμητήριο του Περ-Λασαίζ.

## Παραπομπές


## Εξωτερικοί σύνδεσμοι

* Ωγκύστ Νελατόν
* Ιστορία του καθετήρα Νελατόν και η χρήση του στον Πρόεδρο των ΗΠΑ Αβραάμ Λίνκολν
* Τσαρλς Τζορτζ Χέρμπερμαν, εκδ. (1913). «Auguste Nélaton». Καθολική Εγκυκλοπαίδεια . Νέα Υόρκη: Εταιρεία Robert Appleton.

Κατηγορία:Γάλλοι χειρουργοί
Κατηγορία:Γάλλοι ιατροί
Κατηγορία:Μέλη της Ακαδημίας Επιστημών (Γαλλία)
Κατηγορία:Μέλη της Βασιλικής Σουηδικής Ακαδημίας Επιστημών
Νίκος Ψημμένος

Ο **Νίκος Κ. Ψημμένος** (Εμπεσός Αιτωλοακαρνανίας, 1935), είναι Έλληνας πανεπιστημιακός καθηγητής φιλοσοφίας. Τα ερευνητικά του ενδιαφέροντα επικεντρώνονται στην ιστορία της φιλοσοφίας, στη νεοελληνική φιλοσοφία και στον Γκέοργκ Χέγκελ. Ασχολήθηκε επίσης με την ποίηση, τη λαογραφία και την κριτική της τέχνης.

## Βιογραφικά στοιχεία
Γεννήθηκε στην Εμπεσό της Ακαρνανίας. Έκανε μεταπτυχιακές σπουδές στο Πανεπιστήμιο της Βασιλείας, όπου τιμήθηκε με τον τίτλο του διδάκτορος φιλοσοφίας. Υπηρέτησε στο Πανεπιστήμιο Ιωαννίνων ως επιμελητής (1979-1982), ως λέκτορας (1982-1984), ως επίκουρος καθηγητής (1984-1988), ως αναπληρωτής καθηγητής (1988-1995) και ως καθηγητής (1995-2005).

Ίδρυσε το Κέντρο Ερευνών Νεοελληνικής Φιλοσοφίας (Κ.Ε.ΝΕ.Φ.) κι εξέδωσε οκτώ τεύχη του εξαμηνιαίου ενημερωτικού περιοδικού "*Τα νέα του Κ.Ε.ΝΕ.Φ.*", Ιωάννινα 1998-2001.

## Εργογραφία

* *Hegels Heraklit-Verständnis*. Diss., Basel-Paris 1978.
* *Η ελληνική Φιλοσοφία από το 1453 ώς το 1821*. Ανθολογία κειμένων με εισαγωγή και σχόλια Ν. Ψημμένου. 2 τόμοι, εκδ. Γνώση, Αθήνα 1988-1989.
* Κούμας, Κωνσταντίνος Μ.: *Εισαγωγή, Θεμελιώδης Φιλοσοφία*. Επιμέλεια Ν. Κ. Ψημμένου - Σοφίας Γ. Τακουρλή. εκδ. Ερμής, Αθήνα 1997.
* *Μελετήματα Νεοελληνικής Φιλοσοφίας*. 4 τόμοι, Ιωάννινα 2004-2008.
* *Σωκράτης. Ένα δοκίμιο - δώδεκα ερωτήματα για τη ζωή και το έργο του*. εκδ. Δώτιον, Ιωάννινα 2007.
* Για τον Μεθόδιο Ανθρακίτη. Μελετήματα. εκδ. Δώτιον, Ιωάννινα 2007.
* *G. W. F. Hegel. Μελέτες για τη ζωή και το έργο του*. εκδ. Δωδώνη, Αθήνα-Γιάννενα 2009.
* Τα λόγια της ροδιάς μας. Χρονικό της Ποταμιάς. εκδ. Δώτιον, Ιωάννινα 2004.
* Ποίηση (με το ψευδώνυμο Νίκος Ποταμίτης, εκδ. Δώτιον): *Ποτάμιοι Στίχοι* (1999), *Γέρνοντας* (1999),  *Ασκήσεις επί χάρτου. Σαράντα χαϊκού* (2001), *Έρωτος Τροπαί* (2003), *Τα Λόγια της Ροδιάς μας* (2004), Σ*της Ποταμιάς τ' αηδόνι – Ελεγεία* (2005), *Εν Σιατίστη* (2006), *Εμπεσών εν Εμπεσώ..*. (2006), *Περί Βλεμμάτων* (2007), *Καλεπιστίου Γραφές* (2009), *Αχ, Πατρίδα μου* (2009), *Ποιήματα για τον Ρήγα* (2011), *Μπρος στο απέραντο γαλάζιο* (2012), *Μνήμες Ερατεινής Ζωής* (2013), *Αχ, Μικρή Πατρίδα μου* (2014).
* Κριτική της τέχνης - Λαογραφία (εκδ. Δώτιον):  *Ερμηνευτικές Προσεγγίσεις Έργων Νεοελλήνων Χαρακτών* (Ιωάννινα 2012), *Προσεγγίσεις στο Έργο του Κώστα Ντιό* (Ιωάννινα 2010), *Συμβολή στο Τοπωνυμικό της Ποταμιάς* (Ιωάννινα 2005), *Το Χρονολόγιο της Ποταμιάς* (Ιωάννινα 2013), *Για τον Ρήγα, Δοκίμια* (Ιωάννινα 2011).
* Δημοσίευσε πληθώρα άρθρων σε περιοδικά και συλλογικούς τόμους.

## Παραπομπές

## Πηγές

* Ο δήμος Αγιάς και η Ποταμιά τιμούν τον Νίκο Ψημμένο, εφημερίδα ''Ελευθερία'', 8-8-2015.

Κατηγορία:Έλληνες πανεπιστημιακοί του 21ου αιώνα
Κατηγορία:Έλληνες φιλόσοφοι
Κατηγορία:Έλληνες ποιητές
Κατηγορία:Νεοέλληνες ποιητές
Κατηγορία:Έλληνες λαογράφοι
Αντόνι Γκαουέτσκι

Ο **Αντόνι Γκαουέτσκι** (πολωνικά: *Antoni Gałecki*) (4 Ιουνίου 1906 - 14 Δεκεμβρίου 1958) ήταν Πολωνός ποδοσφαιριστής, ο οποίος αγωνιζόταν ως αμυντικός. Έπαιξε σε όλη τη σταδιοδρομία του στην ΛΚΣ Λοτζ. Έπαιξε επίσης στην Εθνική Πολωνίας κατά τη διάρκεια των Ολυμπιακών Αγώνων του 1936 στο Βερολίνο και του μοναδικού αγώνα του της Πολωνίας στο Παγκόσμιο Κύπελλο του 1938 εναντίον της Βραζιλίας.

## Σταδιοδρομία ως ποδοσφαιριστής

Ο Γκαουέτσκι γεννήθηκε στο Λοτζ και εντάχθηκε στην ΛΚΣ Λοτζ το 1922, όπου έγινε ο βασικός αμυντικός της τέσσερα χρόνια αργότερα. Ο Γκαουέτσκι έπαιξε για την ομάδα μέχρι το 1939, συμμετέχοντας σε περισσότερους από 400 αγώνες. Σε πολλά από αυτούς, ήταν ο αρχηγός της ομάδας.

Το ντεμπούτο του με την Εθνική Πολωνίας πραγματοποιήθηκε στις 27 Οκτωβρίου 1928, στην Πράγα, εναντίον της Τσεχοσλοβακίας.

Κατά τη διάρκεια των Ολυμπιακών Αγώνων του 1936 στο Βερολίνο, ο Γκαουέτσκι ήταν βασικός αμυντικός της Πολωνίας και συμμετείχε σε όλους τους αγώνες (3-0 εναντίον της Ουγγαρίας, 5-4 εναντίον της Μεγάλης Βρετανίας, 1-3 εναντίον της Αυστρίας και 2-3 εναντίον της Νορβηγίας). Η Πολωνία τερμάτισε στην 4η θέση.

Το 1937-38, ο Γκαουέτσκι έπαιξε σε προκριματικούς αγώνες του Παγκοσμίου Κυπέλλου 1938. Στη Βαρσοβία, η Πολωνία νίκησε τη Γιουγκοσλαβία με 4-0. Στο δεύτερο σκέλος, στο Βελιγράδι, η Πολωνία έχασε με 0-1, αλλά προκρίθηκε λόγω του πλεονεκτήματος των γκολ. Ο Γκαουέτσκι εκπροσώπησε την Πολωνία σε ένα θρυλικό παιχνίδι Παγκόσμιου Κυπέλλου εναντίον της Βραζιλίας στις 5 Ιουνίου 1938, στο Στρασβούργο της Γαλλίας. Η Πολωνία έχασε με 5-6, αλλά ο αγώνας θεωρείται ως μια από τις καλύτερες επιδόσεις της Εθνικής Πολωνίας. 

## Στρατιωτική υπηρεσία

Ο Γκαουέτσκι κλήθηκε για ενεργό στρατιωτικό καθήκον τον Αύγουστο του 1939, όπου πολέμησε στην εκστρατεία του Σεπτεμβρίου του 1939. Κρατήθηκε φυλακισμένος σε στρατόπεδο αιχμαλώτων πολέμου στο Έγκερ της Ουγγαρίας, αλλά κατάφερε να δραπετεύσει μέσω της Γιουγκοσλαβίας και της Ελλάδας και έφτασε στην Παλαιστίνη, όπου έγινε στρατιώτης του 2ου Πολωνικού Σώματος. Ο Γκαουέτσκι πολέμησε στο Τόμπρουκ και στο Μόντε Κασίνο. Μετά τον πόλεμο, ο Γκαουέτσκι επέστρεψε στην πατρίδα του το 1947.

Πέθανε στο Λοτζ.

## Παραπομπές


## Πηγές

* http://www.hppn.pl/reprezentacja/pilkarze/1434,Antoni-Galecki
* http://lksfans.pl/antoni-galecki-najwybitniejszy-w-historii-obronca-lks/ 

Κατηγορία:Πολωνοί ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Πολωνίας
Κατηγορία:Ποδοσφαιριστές στους Θερινούς Ολυμπιακούς Αγώνες 1936
Κατηγορία:Ποδοσφαιριστές Παγκοσμίου Κυπέλλου 1938
Κατηγορία:Ποδοσφαιριστές ΛΚΣ Λοτζ
Κατηγορία:Πολωνικό στρατιωτικό προσωπικό του Β' Παγκοσμίου Πολέμου
Κατηγορία:Ποδοσφαιριστές ολυμπιακής ομάδας Πολωνίας
Απόστολος Αντωνόπουλος

Ο **Απόστολος Αντωνόπουλος** ( 7 Ιουνίου 1983) είναι Έλληνας πρώην αθλητής της κολύμβησης, ο οποίος ειδικευόταν στο ελεύθερο κολύμπι. Κέρδισε συνολικά δύο μετάλλια, ασημένιο και χάλκινο, στα 400 και 800 μέτρα ελεύθερου στους Μεσογειακούς Αγώνες του 2005 στην Αλμερία της Ισπανίας.

Ο Αντωνόπουλος προκρίθηκε στο ελεύθερο ανδρών 4×200, ως μέλος της φιλοξενούμενης χώρας, στους Θερινούς Ολυμπιακούς Αγώνες του 2004 στην Αθήνα. Σε συνεργασία με τους Νικόλαο Ξυλούρη, Ανδρέα Ζήσιμο και Δημήτριο Μαγγανά, ο Αντωνόπουλος κολύμπησε πρώτος με χρόνο 1: 50.34, αλλά οι Έλληνες ολοκλήρωσαν το φινάλε στην τελευταία θέση με τελικό χρόνο 7: 23.02, περισσότερο από 15 δευτερόλεπτα από το σήμα νίκης που ορίστηκε από την ομάδα των ΗΠΑ.

## Παραπομπές


## Εξωτερικοί σύνδεσμοι
* Προφίλ στους Ολυμπιακούς Αγώνες του 2004

Κατηγορία:Έλληνες αθλητές της κολύμβησης
Κατηγορία:Έλληνες κολυμβητές στους Θερινούς Ολυμπιακούς Αγώνες
Κατηγορία:Κολυμβητές στους Θερινούς Ολυμπιακούς Αγώνες 2004
Κατηγορία:Αθλητές στους Μεσογειακούς Αγώνες 2005
Κατηγορία:Κολυμβητές στους Μεσογειακούς Αγώνες 2005
Καταγιέφ

μικρογραφία|Δίσκος με καταγιέφ
Το **καταγιέφ** (, προφέρεται καταΐφ) είναι αραβικό γλυκό το οποίο συνήθως σερβίρεται κατά τη διάρκεια του μήνα του Ραμαζανιού. Είναι ένα είδος γλυκής ζύμης με γέμιση κρέμας ή καρυδιάς. Μπορεί να περιγραφεί ως διπλωμένη τηγανίτα.

## Ετυμολογία
Η αραβική λέξη καταγιέφ () προέρχεται από την αραβική ρίζα κτφ, που σημαίνει παίρνω ή κόβω.

## Προέλευσης
Πιστεύεται ότι το καταγιέφ προέρχεται από την δυναστεία των Φατιμιδών. Ορισμένοι πιστεύουν ότι το καταγιέφ είναι δημιουργία της δυναστείας των Φατιμιδών, ωστόσο, η ιστορία τους χρονολογείται στην εποχή του χαλιφάτου των Αβασιδών (750-1258 μ.Χ.). Το καταγιέφ αναφέρεται και σε ένα βιβλίο μαγειρικής του 10ου αιώνα που εκδόθηκε στο χαλιφάτο των Αββασιδών από τον Ιμπν Σαγιάρ αλ-Ουαράκ, με τίτλο Κιτάμπ αλ-Ταμπίχ (, *Το Βιβλίο των Πιάτων*). Αργότερα το βιβλίο μεταφράστηκε στα αγγλικά από τον Ναουάλ Νασραλά με τίτλο Χρονικά των Κουζινών των Χαλίφηδων (πρωτότυπος αγγλικός τίτλος: Annals of the Caliphs' Kitchens). Το καταγιέφ παρασκευάζεται παραδοσιακά από πλανόδιους πωλητές και τον λαό της Ανατολής και της Αιγύπτου. Συνήθως γεμίζεται με τυρί ακκάουι.

## Προετοιμασία
Το καταγιέφ είναι η γενική ονομασία για το επιδόρπιο, αλλά πιο συγκεκριμένα, του κουρκουτιού. Συνήθως φτιάγνεται από αλεύρι, μπέικιν πάουντερ, νερό, μαγιά, ενώ μερικές φορές προστίθεται και ζάχαρη. Το αποτέλεσμα του μίγματος του κουρκουτιού που χύνεται πάνω σε ένα στρογγυλό καυτό δίσκο μοιάζει με τηγανίτες, με την εξαίρεση ότι είναι μαγειρεμένη μόνο η μία πλευρά. Έπειτα γεμίζεται και διπλώνεται. Η ζύμη μπορεί να γεμιστεί από ένα ανάλατο γλυκό τυρί μέχρι και ένα μείγμα από φουντούκια, καρύδια, αμύγδαλα, φιστίκια, σταφίδες, ζάχαρη άχνη, εκχύλισμα βανίλιας, εκχύλισμα τριαντάφυλλου (ماء الزهر) και κανέλας. Στη συνέχεια τηγανίζεται ή, λιγότερο συχνά, ψήνεται και σερβίρεται με ένα ζεστό γλυκό σιρόπι ή, μερικές φορές, με μέλι. Ένας άλλος τρόπος σερβιρίσματος του καταγιέφ είναι η γέμιση του με σαντιγί ή την πηχτή κρέμα κιστά (قشطة), η δίπλωση του έπειτα και μετά το σερβίρισμα του με αρωματικό σιρόπι χωρίς τηγάνισμα ή ψήσιμο. Αυτός ο τρόπος σερβιρίσματος ονομάζεται ασσαφίρι καταγιέφ (قطايف عصافيري). 

## Δείτε επίσης

* Μάντουγκουα, παρόμοιο κορεατικό επιδόρπιο

## Παραπομπές

Κατηγορία:Συριακή κουζίνα
Κατηγορία:Παλαιστινιακή κουζίνα
Κατηγορία:Λιβανέζικη κουζίνα
Κατηγορία:Ιορδανική κουζίνα
Κατηγορία:Ιρακινή κουζίνα
Κατηγορία:Αιγυπτιακή κουζίνα
Κατηγορία:Αραβικά επιδόρπια
Κατηγορία:Λεβαντίνικη κουζίνα
Arcadia Lost

Το ***Arcadia Lost*** είναι αμερικανική δραματική ταινία του 2010 σε σκηνοθεσία του Φαίδων Παπαμιχαήλ και πρωταγωνιστές τους Χέιλι Μπένετ, Κάρτερ Τζένκινς και Νικ Νόλτε. Η ταινία λαμβάνει χώρα και γυρίστηκε στην Ελλάδα. Συγκεκριμένα γυρίστηκε στο παραλιακό χωριό Πούλιθρα, στη δημοτική ενότητα Λεωνιδίου, στο δήμο Νότιας Κυνουρίας, στην περιφερειακή ενότητα Αρκαδίας. Έναν παραδοσιακό οικισμό, με παραδοσιακά πέτρινα σπίτια.

## Υπόθεση
Μετά από αυτοκινητιστικό ατύχημα, δύο έφηβοι αφήνονται απομονωμένοι στην αγροτική Ελλάδα. Η Σάρλοτ έχει μια βαθιά επιθυμία να βρει σύνδεση, αλλά κρύβεται πίσω από μια ανόητη διάθεση και τη νέα σεξουαλική της δύναμη. Ο Σάι, ο πρόσφατος ετεροθαλής αδερφός της, είναι εσωστρεφής, κρύβεται πίσω από την κάμερα και την καυστική εξυπνάδα. Καθώς οι δύο περιπλανιούνται στους χωμάτινους δρόμους και την εκπληκτική ομορφιά της Ελλάδας, συναντούν το Μπένερζι, έναν απόδημο Αμερικανό. Χωρίς άλλη εναλλακτική λύση, τον δέχονται απρόθυμα ως οδηγό τους.

Οι τρεις ξεκινούν ένα περιπετειώδες ταξίδι προς τα μυστικιστικά νερά στο ιερό Όρος Πάρνωνα. Το ταξίδι τους τους οδηγεί σε ένα τοπίο τόσο αρχαίο όσο και σύγχρονο. Τα γεγονότα τους αναγκάζουν να αντιμετωπίσουν την αλήθεια του παρελθόντος τους και την τρομακτική, όμορφη πραγματικότητα του παρόντος.

## Ηθοποιοί
* Νικ Νόλτε ως Benerji
* Χέιλι Μπένετ ως Charlotte
* Κάρτερ Τζένκινς ως Sye
* Ντάτο Μπαχτάτζε ως Gorgo
* Λάχλαν Μπουκάναν ως Raffi
* Ρένος Χαραλαμπίδης ως διευθυντής ξενοδοχείου
* Άντονι Μπερκ ως μάγειρας
* Άλεξ Ζορμπάς ως Desmond
* Αλεξάνδρα Παυλίδου ως Alisa
* Ντάβιντ Αρινιέλο ως μπαμπάς της Charlotte
* Τζέιμς Άιβορι ως φωτογράφος γάμου
* Νικόλας Μαρμαράς ως σερβιτόρος
* Όλγα Κύπρου ως γυναίκα στα λευκά
* Αναστασία Πουτσέλα ως ηλικιωμένη γυναίκα
* Αριέττα Βαλμά ως κορίτσι στα λευκά
* Βασίλης Δρόσος ως οδηγός φορτηγού

## Παραπομπές


## Εξωτερικοί σύνδεσμοι
*   
* Κριτική του Ελληνικού Φεστιβάλ Κινηματογράφου LA από τον Άλεξ Λόβερινγκ
* Φεστιβάλ ταινιών Little Rock

Κατηγορία:Ταινίες του 2010
Κατηγορία:Αγγλόφωνες ταινίες
Κατηγορία:Αμερικανικές ταινίες της δεκαετίας 2010
Κατηγορία:Αμερικανικές δραματικές ταινίες
Κατηγορία:Περιφερειακή ενότητα Αρκαδίας
Κατηγορία:Ταινίες γυρισμένες στην Ελλάδα
Αρχίας ο Πέλλιος

Ο **Αρχίας ο Πέλλιος**, γιος του Αρχία Αναξιδότου από την Πέλλα (αρχαία ελληνικά: ), ήταν Μακεδόνας αξιωματικός και γεωγράφος που υπηρέτησε ως Τριήραρχος υπό τον Ναύαρχο Νέαρχο. Ο Αρχιάς απεστάλη με γαλέρα 30 κουπιών και έφτασε στο νησί της Τύλου (Μπαχρέιν). Η Τύλος, ανέφερε ο Αρχίας, ήταν σε απόσταση «περίπου μιας πλεύσης ημέρας και νύχτας» από τις εκβολές του Ευφράτη.

## Παραπομπές


## Πηγές
* Who's Who στην Εποχή του Μεγάλου Αλεξάνδρου: Προσωπογραφία της Αυτοκρατορίας του Αλεξάνδρου - Σελίδα 42 από τον Βάλντεμαρ Χέκελ 
* Anabasis Alexandri Book Viii Indica Easy: Βιβλίο VIII (Indica) Σελίδα 40 Του Φλάβιου Αρριανού 
* Αρχαίοι Έλληνες Ναυτικοί, Σελίδα 187 από τον Walter Woodburn Hyde

Κατηγορία:Γεωγράφοι του Μεγάλου Αλεξάνδρου
Κατηγορία:Αρχαίοι Πέλλιοι
Κατηγορία:Αρχαίοι Έλληνες εξερευνητές
Κατηγορία:Αρχαίοι Μακεδόνες γεωγράφοι
Κατηγορία:Τριήραρχοι του στόλου του Νεάρχου
Κατηγορία:Εξερευνητές της Αραβίας
Άντβερπ Τζάιαντς

Η **Άντβερπ Τζάιαντς** (*Antwerp Giants*), **Telenet Άντβερπ Τζάιαντς** για λόγους χορηγίας, είναι βελγικός επαγγελματικός σύλλογος καλαθοσφαίρισης που εδρεύει στην Αμβέρσα. Η έδρα της είναι η Αρένα Λόττο. Ο σύλλογος παίζει στην Προ Λιγκ Βελγίου (PBL), το υψηλότερο επίπεδο της βελγικής καλαθοσφαίρισης. Ο σύλλογος δημιουργήθηκε από τη συγχώνευση των Άντβερπσε Μ.Κ. και Ρ.Κ. Μέχελεν. Στη συνέχεια ονομάστηκε **Ρέισινγκ Μπάσκετ Άντβερπεν** (*Racing Basket Antwerpen*) και μετονομάστηκε σε Άντβερπ Τζάιαντς το 2005.

## Ιστορία
Το 1995, η Άντβερπσε Μ.Κ από την Αμβέρσα και η Ρ.Κ. Μέχελεν συγχωνεύτηκαν και δημιουργήθηκε η *Racing Basket Antwerpen*. Ο σύλλογος έκανε το ντεμπούτο του στην υψηλότερη κατηγορία του Βελγίου τη σεζόν 1998–99. Η Άντβερπεν ήταν μια από τις 3 κορυφαίες ομάδες μέχρι το 2001. Τη σεζόν 1999-2000, ο σύλλογος κέρδισε το πρώτο του εθνικό πρωτάθλημα ως *Telindus Antwerpen*, νικώντας την ΜΚ Οστένδης με 3-1 στους τελικούς. Στη συνέχεια, η ομάδα είχε μια οπισθοδρόμηση και έληξε στην 6η, 7η ή 8η θέση για πέντε συνεχόμενες σεζόν. Το 2007, ο σύλλογος κέρδισε το τρίτο του τρόπαιο, κερδίζοντας το Κύπελλο Βελγίου για δεύτερη φορά.

Η δεύτερη ομάδα του συλλόγου παίζει στη Δεύτερη Κατηγορία Βελγίου, ενώ η γυναικεία ομάδα συμμετέχει στην περιφερειακή διοργάνωση.

Η ομάδα κατέχει το ρεκόρ θεατών σε έναν αγώνα καλαθοσφαίρισης στο Βέλγιο, με 17.135 θεατές, στις 31 Ιανουαρίου 2015, κατά τη διάρκεια του αγώνα της εναντίον του Σπιρού Σαρλερουά, στο Σπορτπαλές. Τον Ιούνιο του 2017, ανακοινώθηκε ότι η Telenet θα γίνει ο κύριος χορηγός της ομάδας για τρεις σεζόν.

Τη σεζόν 2018-19, η Άντβερπ Τζάιαντς είχε την πιο επιτυχημένη σεζόν της. Στην Ευρώπη, προκρίθηκε για το Μπάσκετμπολ Τσάμπιονς Λιγκ (BCL) αφού προχώρησε μετά από τρεις προκριματικούς γύρους. Η ομάδα ήταν η έκπληξη της σεζόν στο BCL, καθώς νίκησε τις Μούρθια και Νίζνι Νόβγκοροντ στο γύρο των 16 και στους προημιτελικούς, αντίστοιχα. Προκρίθηκε για το Φάιναλ Φορ που φιλοξενήθηκε στο Σπορτπαλές στην Αμβέρσα. Στους ημιτελικούς, η ομάδα έχασε από την Ιμπεροστάρ Τενερίφης και κέρδισε την τρίτη θέση νικώντας τη Μπρόζε Μπάμπεργκ. Εγχώρια, η Άντβερπ Τζάιαντς κέρδισε το Κύπελλο Βελγίου για πρώτη φορά σε 12 χρόνια. Στο πρωτάθλημα, η ομάδα έχασε από την ΜΚ Οστένδης με 1-3 στους τελικούς.

## Τρόπαια

### Εγχώριες διοργανώσεις

* **Πρωτάθλημα Βελγίου**

: **Πρωταθλητές (1):** 1999-2000

* **Κύπελλο Βελγίου**

: **Νικητές (4):** 1999–2000, 2006–07, 2018–19, 2019–20

* **Σούπερ Καπ Βελγίου**

: **Νικητές (2):** 2007, 2016

### Ευρωπαϊκές διοργανώσεις

* **Μπάσκετμπολ Τσάμπιονς Λιγκ**
** Τρίτη θέση (1): 2018-19

## Ονόματα
Για λόγους χορηγίας, το όνομα του συλλόγου άλλαξε συχνά:

## Παραπομπές


## Εξωτερικοί σύνδεσμοι

* Επίσημος ιστότοπος (ολλανδικά)

Κατηγορία:Βελγικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 1995
Μεσοποταμιά Φθιώτιδας

Η **Μεσοποταμιά** είναι πεδινό χωριό της Στερεάς Ελλάδας στην Περιφερειακή Ενότητα Φθιώτιδας σε υψόμετρο 125 μέτρα.

## Γεωγραφία - Ιστορία
Η Μεσοποταμιά βρίσκεται στην κοιλάδα του Σπερχειού και τη συμβολή ποταμού με τον παραπόταμό του Ίναχο (Βίστριζα). Απέχει 5 χλμ ΒΑ από τη Σπερχειάδα (έδρα του δήμου),  9 χλμ.  Α.-ΝΑ. από τη Μακρακώμη, 28 χλμ. Δ. από τη Λαμία. Το χωριό αναφέρεται στην πρόθεση της Ρεντίνας με την ονομασία *Χαλίλι* στα φ. 174α μαζί με τους οικισμούς Πλατύστομο, Μάκρεσι, Βαρυμπόπη και Αμαλότες, ενώ στα φ. 174β – 176α υπάρχουν γραφές ματαγενέστερες της πρώτης. Σε ανεπίσημη απογραφή του 1835 από Γάλλους περιηγητές είχε 61 οικογένειες και 283 κατοίκους. Επίσημα, την ίδια χρονιά, αναφέρεται πάλι ως *Χαλίλη* να προσαρτάται στον τότε δήμο Σπερχειάδος. Το 1912 με το ΦΕΚ 261Α - 31/08/1912 ορίστηκε έδρα της ομώνυμης νεοϊδρυθείσας κοινότητας και το 1930 με το ΦΕΚ 251Α - 24/07/1930 μετονομάστηκε σε Μεσοποταμιά. Σύμφωνα με το Πρόγραμμα «Καλλικράτης» αποτελεί την τοπική κοινότητα Μεσοποταμιάς που υπάγεται στη δημοτική ενότητα Σπερχειάδος του Δήμου Μακρακώμης και σύμφωνα με την απογραφή του 2011 έχει πληθυσμό 377 κατοίκους.

## Παραπομπές


## Εξωτερικοί σύνδεσμοι

* Από τη Xαλίλη (Μεσοποταμιά) Φθιώτιδας, μετανάστες στην Αμερική (1906-1914) από τον ιστότοπο http://amfictyon.blogspot.com/

Κατηγορία:Δήμος Μακρακώμης
Κατηγορία:Χωριά της περιφερειακής ενότητας Φθιώτιδας
Πτελέα Φθιώτιδας

Η **Πτελέα** είναι ημιορεινό χωριό της Στερεάς Ελλάδας στην Περιφερειακή Ενότητα Φθιώτιδας.

## Γεωγραφία - Ιστορία
Η Πτελέα βρίσκεται στην κοιλάδα του Σπερχειού, δίπλα στις βόρειες όχθες του και στο σημείο εκείνο που καταλήγει (από τη νότια πλευρά) ο παραπόταμός του Ρουστινιώτης. Το χωριό είναι κτισμένο στους πρόποδες του Τυμφρηστού σε υψόμετρο 260 μέτρα, σε απόσταση 11 χλμ. Δ. από τη Μακρακώμη και 41 χλμ. Δ. από τη Λαμία ενώ στη νότια άκρη του περνάει η ΕΟ Λαμίας - Καρπενησίου. Η παλιά του ονομασία είναι *Πύργος (Κοκιά)* και δημιουργήθηκε από κατοίκους των προεπεναστατικών γειτονικών οικισμών Σκόρλιας, Λεύκας και Κουκιά. Επίσημα αναφέρεται ως *Πύργος (Κοκιά)* το 1920 να προσαρτάται στην τότε κοινότητα Σκορλίων και το 1961 να ορίζεται έδρα της κοινότητας Πτελέας. Το 1962 με το ΦΕΚ 210Α - 13/12/1962 μετονομάστηκε σε Πτελέα. Σύμφωνα με το Πρόγραμμα «Καλλικράτης» αποτελεί την τοπική κοινότητα Πτελέας που υπάγεται στη δημοτική ενότητα Αγίου Γεωργίου Τυμφρηστού του Δήμου Μακρακώμης και σύμφωνα με την απογραφή του 2011 έχει πληθυσμό 256 κατοίκους.

## Σημείωση
Πτελέα αναφερόταν ο προεπεναστατικός οικισμός *Σκόρλια* από το 1930 έως το 1961 που καταργήθηκε. Την *Σκόρλια* την αναφέρει ο περιηγητής Πουκεβίλ (γύρω στο 1810) και την κατατάσσει στο τμήμα «Πολιτοχώρια» του κτηματολογίου Πατρατζίκ με 10 σπίτια. Επίσης αναφέρεται και στην πρόθεση της Ρεντίνας ως Σκορλιαριώτες.

## Παραπομπές


Κατηγορία:Δήμος Μακρακώμης
Κατηγορία:Χωριά της περιφερειακής ενότητας Φθιώτιδας
Σαμουήλ (Κόμης των Φοιδεράτων)

Ο **Σαμουήλ** ήταν βυζαντινός στρατιωτικός αξιωματούχος του 9ου αιώνα με το αξίωμα του βασιλικού σπαθαροκανδιδάτου, του κόμη των Φοιδεράτων και του τουρμάρχη των Φοιδεράτων.

Ο Σαμουήλ είναι γνωστός από μολυβδόβουλο, σφραγίδα, που έχει βρεθεί. Από κάποιους ερευνητές η σφραγίδα απόδίεται τον 9ο-10ο αιώνα και από άλλους στα μισά του 10ου αιώνα. Το αξίωμα του Σπαθαροκανδιδάτου δείχνει ότι ανήκε στο σώμα των Σπαθαρίων και ήταν υποψήφιος για κάποιο ανώτερο στρατιωτικό αξίωμα.

## Παραπομπές


Κατηγορία:Κόμητες των φοιδεράτων
Κατηγορία:Βυζαντινοί του 9ου αιώνα
Κατηγορία:Βυζαντινοί τουρμάρχες
Κατηγορία:Βυζαντινοί Σπαθαροκανδιδάτοι
Αρτασήρ

Ο **Αρτασήρ** ήταν βυζαντινός στρατιωτικός αξιωματούχος του 9ου αιώνα με το αξίωμα του κόμη των Φοιδεράτων και του τουμάρχη των Φοιδεράτων.

Ο Αρτασήρ είναι γνωστός από δύο μολυβδόβουλα που έχουν βρεθεί το ένα στην Κωνσταντινούπολη και το άλλο στη Βηρυτό. Το όνομα του δεν είναι σίγουρο πως ακριβώς είναι λόγω της δυσκολίας ανάγνωσης των μολυβδόβουλων . Πιθανότατα ήταν αραβικής καταγωγής εξελληνισμένος και απο μερικούς ερευνητές ταυτίζεται με τον επίσης εξελληνισμένο Πέρση Νασρ και από άλλους με τον Θεόφοβο.

## Παραπομπές


Κατηγορία:Κόμητες των φοιδεράτων
Κατηγορία:Βυζαντινοί του 9ου αιώνα
Κατηγορία:Βυζαντινοί τουρμάρχες
Μύτικας Πρέβεζας

Ο **Μύτικας** Πρέβεζας είναι παραθαλάσσιος οικισμός της Ηπείρου στην Περιφερειακή Ενότητα Πρέβεζας.

## Γενικά στοιχεία - αξιοθέατα
Ο Μύτικας βρίσκεται στα παράλια του Ιονίου πελάγους και στο ομώνυμο ακρωτήριο, σε απόσταση περίπου 7 χλμ. ΒΔ. από το κέντρο της Πρέβεζας και σε υψόμετρο 5 μέτρα. Παλιό ψαροχώρι της περιοχής αλλά και παραθεριστικό θέρετρο τα τελευταία χρόνια. Στο χωριό υπάρχει μικρό λιμάνι (αλιευτικό καταφύγιο) για τις βάρκες των ψαράδων, μικρά αλιευτικά αλλά και ταχύπλοα σκάφη. Σε νησίδα στα δυτικά είναι φάρος που είναι χαρακτηριστικό τοπόσημό της. 

Ο Μύτικας είναι ένας παραθαλάσσιος οικισμός με πολλές παραλίες μεγάλες και μικρές, αμμώδεις και βραχώδεις. Στις παραλίες αυτές μπορεί κανείς να βρει ντους, ξαπλώστρες και ομπρέλες. Επίσης, είναι ένας τουριστικός προορισμός με πολλά ενοικιαζόμενα διαμερίσματα, ξενοδοχεία, καντίνες αλλά και ψαροταβέρνες με φρέσκο ψάρι και μοναδική θέα το Ιόνιο. 

### Παραλίες
Στον Μύτικα (δυτική πλευρά) βρίσκεται η παραλία Φάρος Μύτικα που είναι μια παραλία με ψιλή άμμο και βότσαλα με ομαλό βάθος. Είναι εύκολα προσβάσιμη με αυτοκίνητο και έχει ελεύθερο πάρκινγκ. Απέχει 8 χιλιόμετρα από την πόλη της Πρέβεζας και είναι μια παραλία ιδανική για όσους επιλέγουν να εξερευνούν και δεν τους αρέσει η πολυκοσμία. Τις απογευματινές ώρες από την παραλία μπορεί κάποιος να δει το ηλιοβασίλεμα. Για όσους επιλέγουν να δοκιμάσουν τις δυνάμεις τους στην κολύμβηση, κοντά είναι και ο φάρος, που έχει συνδεθεί με την ταυτότητα της περιοχής. 

Από τον Μύτικα ξεκινάει και η παραλία του Μονολιθίου (βόρεια) που είναι μία από τις μεγαλύτερες σε μήκος παραλίες της Ε.Ε. με συνολικό μήκος τουλάχιστον 18 χιλιομέτρων. Είναι μια παραλία με βαθιά νερά προσβάσιμη και με το αυτοκίνητο και με τα πόδια.  Κατά μήκος του Μονολιθίου εκτείνεται το ομώνυμο αισθητικό δάσος.. Η παραλία Μονολιθίου ανακηρύχθηκε από το περιοδικό forbes έως η ασφαλέστερη παραλία της Ευρώπης για το 2020. 

## Διοικητικά στοιχεία
Αναφέρεται επίσημα, μετά την απελευθέρωση, το 1919 στο ΦΕΚ 181Α - 14/08/1919 να προσαρτάται στον δήμο Πρεβέζης και το 1976 στο ΦΕΚ 339Α - 18/12/1976 να ορίζεται έδρα της ομώνυμης νεοϊδρυθείσας κοινότητας. Σύμφωνα με το Πρόγραμμα «Καλλικράτης», μαζί με το  Κανάλι, τη Νέα Θέση, το Πήδημα Κυράς και το Μάζι αποτελούν την κοινότητα Καναλίου που υπάγεται στη Δημοτική Ενότητα Ζαλόγγου του δήμου Πρέβεζας και σύμφωνα με την απογραφή 2011 είχε πληθυσμό 1.142 κατοίκους. Οι απογραφές πληθυσμού μετά τον Β' Παγκόσμιο Πόλεμο είναι:

## Σημείωση
Στην Ήπειρο αλλά την Περιφερειακή Ενότητα Άρτας και σε απόσταση περίπου 50 χλμ. (οδικά) Α.-ΒΑ. στα βόρεια παράλια του Αμβρακικού κόλπου υπάρχει ο συνώνυμος οικισμός Μύτικας.

## Εξωτερικοί σύνδεσμοι

* Ο Μύτικας το ψαροχώρι της Πρέβεζας από ψηλά στο https://www.youtube.com/.
* Μύτικας: Η όμορφη έκπληξη της Πρέβεζας στον ιστότοπο https://carnetdevoyage.gr/.

## Παραπομπές


Κατηγορία:Χωριά της περιφερειακής ενότητας Πρέβεζας
Κατηγορία:Δήμος Πρέβεζας